แลกเปลี่ยนเงินเซ็ง ขาดบุคลากรหนัก
สมาคมแลกเปลี่ยนเงินตราต่างประเทศจับมือมหาวิทยาลัยปั้นมืออาชีพ
11 ม.ค. 2558

สมาคมแลกเปลี่ยนเงินตราต่างประเทศจับมือมหาวิทยาลัยปั้นมืออาชีพ
น.ส.ชนาพร พูนทรัพย์หิรัญ นายกสมาคมแลกเปลี่ยนเงินตราต่างประเทศ เปิดเผยว่า สมาคมร่วมกับมหาวิทยาลัยมหาสารคาม จัดสัมมนาให้ความรู้เบื้องต้นเกี่ยวกับธุรกิจแลกเปลี่ยนเงินตราต่างประเทศ ในวันที่ 20-21 ม.ค.นี้ เพื่อที่จะพัฒนาและดึงเด็กรุ่นใหม่เข้ามาประกอบอาชีพรับแลกเปลี่ยนเงินตราต่างประเทศ
น.ส.ชนาพร กล่าวว่า ปัจจุบันธุรกิจแลกเปลี่ยนเงินตราต่างประเทศเกิดปัญหาขาดแคลนบุคลากรที่มีความรู้ความชำนาญเกี่ยวกับการแลกเปลี่ยนเงินตราต่างประเทศ รวมทั้งมีการแย่งชิงบุคลากรจำนวนมาก อีกทั้งในปีนี้มีการเปิดเสรีประชาคมเศรษฐกิจอาเซียน (เออีซี) ต้องมีการพัฒนาบุคลากรรองรับธุรกิจดังกล่าว เพราะธุรกิจนี้มีแนวโน้มจะขยายตัวมากยิ่งขึ้นอีก
อย่างไรก็ดี สมาคมมีแนวความคิดที่จะผลักดันหลักสูตรแลกเปลี่ยนเงินตราต่างประเทศเป็นหลักสูตรการเรียนการสอนในระดับมหาวิทยาลัย เพราะถือว่าการเรียนรู้เกี่ยวกับอัตราแลกเปลี่ยนเป็นวิชาชีพหนึ่ง และเป็นการสร้างบุคลากรไว้ตั้งแต่ในระดับอุดมศึกษา ซึ่งจะดีกว่ามาอบรมเป็นอาชีพในภายหลัง
น.ส.ชนาพร กล่าวต่อไปว่า ในเร็วๆ นี้ทางสมาคมอาจจะจัดคอร์สฝึกอบรมหลักสูตรระยะสั้น เพื่อให้ความรู้แก่ผู้ที่ประกอบอาชีพแลกเปลี่ยนเงินตราต่างประเทศ ทั้งการเรียนรู้สกุลเงินต่างประเทศที่มีการแลกเปลี่ยนกันกว่า 33 สกุล และการตรวจสอบธนบัตรต่างประเทศปลอม เนื่องจากปัจจุบันมีการปลอมแปลงเงินตราต่างประเทศได้แนบเนียนมากขึ้น ในขณะเดียวกันก็มีการเรียนรู้กฎระเบียบที่เกี่ยวข้องกับธนาคารแห่งประเทศไทย (ธปท.) และสำนักงานป้องกันและปราบปรามการฟอกเงิน (ปปง.)
ปัจจุบันมีผู้ประกอบการแลกเปลี่ยนเงินตราต่างประเทศที่ได้รับใบอนุญาตจาก ธปท.ประมาณ 1,607 คน มีบุคลากรด้านนี้ประมาณ 1.2 หมื่นคน และในเดือน ต.ค. 2557 มียอดปริมาณธุรกรรมการซื้อขายเงินตราต่างประเทศประมาณ 357.5 ล้านเหรียญสหรัฐ หรือประมาณ 11,797 ล้านบาท